Diari Oficial de la Generalitat Valenciana


Sumari del DOGV 5344, del 12-09-2006 (2006/9815)

Bases de la convocatòria per a proveir en propietat una plaça de psicòleg municipal.
------------------------------------------------------------------------------------

### Dades del document

Número de DOGV
:   5344

Data del DOGV
:   12-09-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/9815


Data del document
:   27-07-2006

Organisme emissor
:   Ajuntament d'Alberic

Tipus de document
:   Convocatòria

Correcció d'errades

 Descriptors 

:   * Alberic
    * psicologia
    * concurs administratiu
    * administració local

Bases de la convocatòria per a proveir en propietat una plaça de psicòleg municipal. [2006/F9815]  
L'alcalde de l'Ajuntament d'Alberic, per Resolució de 31 de juliol del 2006, va aprovar les bases i convocatòria que han de regir les proves selectives per a cobrir les places que es diran i que diu literalment el següent:  
Convocatòria i les bases per a la provisió d'una plaça de psicòleg, grup A, vacant en la plantilla de l'Ajuntament d'Alberic, pel torn lliure, per mitjà del sistema de concurs-oposició, de conformitat amb les bases esmentades, que es transcriuen a continuació:  
Bases que regiran la convocatòria per a proveir en propietat una plaça de psicòleg municipal.  
1. Objecte de la convocatòria.  
És objecte de la present convocatòria la provisió en propietat d'una plaça de psicòleg municipal, vacant en la plantilla municipal de l'Ajuntament d'Alberic, d'acord amb el que disposa la Llei de Bases de Règim Local; Reial Decret Legislatiu 781/1986, de 18 d'abril; Reial Decret 896/1991, de 7 de juny; i la resta de normes d'aplicació. El procediment selectiu es realitzarà pel torn de promoció interna, per mitjà del sistema de concurs-oposició.  
2. Condicions dels aspirants. Requisits.  
Per a ser admés en el concurs-oposició s'hauran de reunir els següents requisits, referits al dia en què finalitze el termini d'admissió de sol·licituds:  
a) Ser espanyol o nacional d'un dels restants estats membres de la Unió Europea o d'aquells estats a què els siga aplicable la lliure circulació de treballadors, en els termes que preveu la llei estatal que regule la matèria.  
b) Tindre complits els 18 anys d'edat.  
c) Estar en possessió del títol de llicenciat en Psicologia, segons l'article 25 de la Llei 30/84.  
d) No patir malaltia o defecte físic que impedisca l'exercici de la funció.  
e) No trobar-se sotmés a cap de les causes d'incapacitat específica previstes en la legislació vigent.  
f) No haver sigut separat per mitjà d'expedient disciplinari del servici de qualsevol de les administracions públiques ni trobar-se inhabilitat per a l'exercici de funcions públiques per sentència ferma.  
3. Presentació d'instàncies i documentació annexa.  
Les instàncies per a sol·licitar prendre part en el concurs-oposició es dirigiran a l'alcalde president de l'ajuntament, i es presentaran en el Registre General o en la forma prevista en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. El termini de presentació és de 20 dies hàbils, a partir del següent de la publicació de l'extracte d'esta convocatòria en el Boletín Oficial del Estado. En les instàncies els aspirants hauran de manifestar que reunixen tots i cada un dels requisits exigits.  
A les instàncies s'acompanyarà:   
a) Justificant d'haver ingressat en la Caixa Municipal els drets d'examen, que es fixen en 21 euros. Els citats drets d'examen només seran tornats als que no siguen admesos al procediment selectiu per falta d'algun dels requisits exigits per a prendre part en este.  
El número de compte de l'Ajuntament on es procedirà a efectuar l'ingrés corresponent és 0093 0308 17 9700230082.  
b) Haurà d'acompanyar-se, igualment, la documentació acreditativa dels mèrits al·legats per l'aspirant en sobre tancat que podrà ser lacrat. No es tindrà en compte cap mèrit que no s'acredite en el moment de presentació de les instàncies.  
c) Els nacionals dels altres estats membres de la Unió Europea hauran d'acompanyar igualment a la sol·licitud l'acreditació de la nacionalitat i, si és el cas, el vincle de parentiu, el fet de viure a expenses o estar a càrrec del nacional d'un Estat membre de la Unió europea amb què tinga vincle.  
4. Admissió d'aspirants.  
Per a ser admesos a les proves selectives, bastarà que els aspirants manifesten en la instància que reunixen totes i cada una de les condicions exigides en estes bases referides a la data de finalització del termini de presentació i que hagen abonat els drets d'examen i hagen aportat la documentació acreditativa dels mèrits al·legats.  
La documentació serà tornada als aspirants que no siguen seleccionats, una vegada ferma la resolució del procés de selecció, però d'aquella es deixarà còpia compulsada en l'expedient administratiu.  
Expirat el termini de presentació d'instàncies, mitjançant una resolució de l'Alcaldia, s'aprovarà la llista d'aspirants admesos i exclosos, que es farà pública en el Butlletí Oficial de la Província i en el tauler d'anuncis de l'Ajuntament, i es concedirà un termini de deu dies a l'efecte d'esmena d'errors.  
Transcorregut el dit termini sense que es formule reclamació, les llistes s'entendran definitives, i l'Alcaldia resoldrà les reclamacions presentades. En la resolució per la qual s'aproven les llistes es determinaran el lloc, data i hora de la celebració del primer exercici de l'oposició.  
5. Tribunal qualificador.  
1. El Tribunal Qualificador de les proves selectives estarà compost pels membres següents:  
. President: L'alcalde o regidor en qui delegue.  
. Secretari: El de la Corporació o funcionari en qui delegue, que actuarà a més com a vocal.  
. Vocals: Un mínim de tres vocals, tots ells designats per l'Alcaldia. Un d'ells serà designat a proposta de la Generalitat Valenciana.  
. Representants dels empleats públics: Seran un màxim de dos, amb veu i vot, designats per la Junta de Personal com a òrgan col·legiat.  
La designació dels membres del Tribunal inclourà la dels respectius suplents.  
2. Tots els membres del Tribunal Qualificador hauran de posseir titulació igual o superior a l'exigida per a l'accés a les places convocades i, a excepció del president, ser funcionaris de carrera.  
3. La Corporació sol·licitarà dels òrgans corresponents la designació dels respectius representants, que haurà d'efectuar-se en el termini dels 20 dies següents al de la recepció de la sol·licitud.  
4. Els vocals del tribunal posseiran la mateixa titulació o superior acadèmica que l'exigida per al lloc de treball oferit o ocupar càrrecs jeràrquicament superiors al de la plaça que es convoca.  
5. El tribunal no podrà constituir-se ni actuar sense l'assistència de la meitat més un dels seus membres, titulars o suplents.  
6. Els membres del tribunal podran abstindre's o ser recusats quan concórreguen les causes previstes legalment per a això.  
7. El Tribunal Qualificador que actue en cada procés selectiu tindrà la categoria primera (grup A), d'acord amb allò que s'ha preceptuat en el capítol V, article 30 del Reial Decret 462/2002, de 24 de maig, sobre indemnitzacions per raó del servici.  
8. Les puntuacions dels membres del tribunal es realitzaran per orde invers a la relació de nomenament dels seus components establida en la base quinta, de manera que el president tancarà el torn de puntuacions. El mateix sistema s'utilitzarà en la fase de concurs i quan el tribunal haja de procedir a votar.  
6. Començament i desenvolupament de l'oposició.  
L'orde en què hauran d'actuar els aspirants en aquells exercicis que no puguen realitzar conjuntament s'iniciarà alfabèticament, donant començament per l'aspirant el primer cognom dels quals comence per la lletra que determine el sorteig anual realitzat per la Conselleria de Justícia, Interior i Administracions Públiques, a què es referix l'article 10.3 del Decret Autonòmic 33/1999, de 9 de març.  
D'acord amb la Resolució de 4 d'abril del 2006, de la Conselleria de Justícia, Interior i Administracions Públiques, publicada en el Diari Oficial de la Generalitat Valenciana, número 5.237, de 10 d'abril del 2006, la lletra per la qual s'ha de començar eixe orde és la .T..  
Els aspirants seran convocats en crida única, excepte casos de força major, degudament justificats i apreciats lliurement pel tribunal. La no-presentació d'un aspirant en el moment de ser cridat a qualsevol de les proves obligatòries determinarà automàticament la pèrdua del dret a participar en el procés selectiu, per la qual cosa en quedarà exclòs. El tribunal podrà requerir als aspirants, en qualsevol moment, perquè acrediten la seua identitat, al fi de la qual hauran d'anar proveïts del document nacional d'identitat. Una vegada començades les proves no serà necessària la publicació dels successius anuncis de celebració dels restants exercicis ni en el Butlletí Oficial de la Província ni en el Diari Oficial de la Generalitat Valenciana, n'hi haurà prou amb la seua publicació en el tauler d'anuncis de l'Ajuntament amb 12 hores d'antelació del començament d'estes, si es tracta del mateix exercici, o de 48 si es tracta d'un nou exercici.  
7. Procediment de selecció.  
El nombre d'aspirants aprovats en el procés selectiu no podrà excedir el nombre de places convocades a què s'agregaran les vacants que s'hagen produït fins a la seua celebració dins dels límits establits legalment. El tribunal formularà proposta a la Corporació dels aspirants que, havent superat les fases de concurs i oposició i prèvia la presentació de la documentació exigida en estes bases, hagen de ser nomenats.  
En el cas que l'aspirant aprovat renunciara a continuar el procés de selecció, o siga exclòs per no tindre algun dels requisits exigits, no presentar la documentació requerida o per falsedat d'esta, s'anul·laran les actuacions respecte a este i el tribunal podrà proposar la inclusió en la llista d'admesos del mateix nombre que d'exclosos per anteriors causes, sempre que hagen superat les proves selectives, els quals s'incorporaran a la realització del curs selectiu en les mateixes condicions que les assenyalades en l'article següent.  
El procés de selecció constarà, necessàriament, de les fases següents: oposició i concurs.  
7.1. Fase d'oposició.  
La fase d'oposició consistirà a realitzar els exercicis que a continuació s'establixen en la convocatòria, d'acord amb els criteris mínims que es determinen. A la puntuació obtinguda en la fase d'oposició s'afegirà la que s'obtinga en la fase de concurs.  
Primer exercici: De caràcter obligatori i eliminatori, consistirà a contestar per escrit, un qüestionari de 150 preguntes tipus test, amb tres respostes alternatives, en un temps de 150 minuts elaborat pel Tribunal immediatament abans de la seua realització en relació amb els temes continguts en l'Annex d'esta convocatòria, havent de consignar-se una pregunta per cada un dels temes. El criteri de correcció serà el següent: per cada dos preguntes incorrectes s'invalidarà una correcta. Quan resulten contestades correctament el 50% del total de les preguntes del qüestionari, una vegada restades les invalidades segons la proporció esmentada, correspondrà a 5,00 punts, puntuació mínima requerida per a superar l'exercici, repartint-se la resta de preguntes contestades correctament de forma proporcional entre la puntuació de 5,00 a 10,00 punts.  
Este exercici es qualificarà de 0 a 10 punts, sent necessari per a aprovar obtindre un mínim de 5 punts.  
Segon exercici: De caràcter obligatori i eliminatori, consistirà a desenvolupar per escrit, durant un període màxim de dos hores, dos temes extrets a l'atzar, igual per a tots els aspirants, d'entre els continguts en el Grup II de l'Annex a la convocatòria.  
Este exercici es qualificarà de 0 a 10 punts, sent necessari per a aprovar obtindre un mínim de 5 punts.  
Tercer exercici: De caràcter obligatori i eliminatori consistirà en la resolució per escrit de dos supòsits pràctics, determinats pel Tribunal immediatament abans de la seua realització, d'entre les matèries contingudes en el Grup II de l'Annex a la convocatòria, en temps que, així mateix determine este.  
Este exercici es qualificarà de 0 a 10 punts, sent necessari per a aprovar obtindre un mínim de 5 punts.  
Quart exercici. Valencià. Consistirà a traduir del valencià al castellà i viceversa un text proposat pel tribunal, en un temps a determinar. Este exercici es qualificarà de 0 a 4 punts i serà obligatori i no eliminatori.  
La puntuació total de les proves vindrà determinada per la suma de les puntuacions obtingudes en les fases de concurs i oposició.  
En cas d'empat l'orde s'establirà atenent a les millors puntuacions obtingudes en el tercer exercici de l'oposició.  
7.2. Fase de concurs.  
Amb el resultat de l'últim exercici de la fase d'oposició el tribunal exposarà al públic la relació d'aspirants que, per haver superat tots els exercicis eliminatoris, han de passar a la fase de concurs, per mitjà de la documentació acreditativa dels mèrits i experiència previstos en la convocatòria, que hauran d'haver sigut presentats en la instància per a formar part del procés. Una vegada baremats els mèrits, conforme a l'annex II, el tribunal exposarà al públic la llista d'aspirants amb la puntuació obtinguda en la fase de concurs, així com la d'aprovats per la seua orde de puntuació total, i se'ls concedirà un termini de deu dies hàbils perquè formulen les reclamacions i esmenes que estimen pertinents en relació amb la baremació.  
Resoltes les possibles al·legacions i esmenes el tribunal dictarà una resolució fixant la relació definitiva d'aspirants aprovats per la seua orde de puntuació, exposant-la al públic i elevant-la a l'autoritat competent per a la seua resolució.  
8. Presentació de documents.  
L'aspirant proposat pel tribunal haurà de presentar davant de l'Ajuntament, en el termini màxim de 20 dies hàbils des que es faça pública la relació d'aprovats, els documents acreditatius de les condicions de capacitat i requisits exigits en estes bases i que no hagueren sigut aportats amb anterioritat. L'aspirant que tinga la condició de funcionari de carrera quedarà exempt de justificar documentalment les condicions generals que ja consten acreditades per a obtindre el seu anterior nomenament. Si dins del termini indicat, i excepte cas de força major, no presentara l'anterior documentació no podrà ser nomenat funcionari i s'invalidarà l'actuació respecte d'este, i la nul·litat subsegüent dels actes del tribunal respecte a este, sense perjuí de la responsabilitat en què pogueren haver incorregut, si és el cas.  
9. Nomenament.  
Prèvia la presentació de la documentació exigida l'aspirant serà nomenat funcionari de carrera en el termini màxim de 15 dies.  
10. Incidències.  
El tribunal podrà resoldre els dubtes que es presenten, interpretar estes bases i prendre els acords necessaris per al bon orde del procés selectiu. En allò no previst en les presents bases la convocatòria es regirà, a més del que preveu l'encapçalament, per la normativa bàsica estatal sobre la funció pública continguda en la Llei 30/1984, de 2 d'agost, amb les seues modificacions posteriors, en el text refós aprovat per Reial Decret Legislatiu 781/1986, de 18 d'abril; Reial Decret 896/1991, de 7 de juny, així com per la normativa autonòmica valenciana sobre funció pública i la resta de normes reglamentàries.  
11. Recursos.  
Contra les presents bases, l'acord aprovatori de les quals és definitiu en la via administrativa, podrà interposar-se pels interessats legitimats un dels recursos següents:  
a) Amb caràcter potestatiu, recurs de reposició davant del mateix òrgan que va dictar l'acte recorregut, en el termini d'un mes, a comptar de l'endemà de la publicació de l'extracte d'estos en el Boletín Oficial del Estado. Si transcorreguera un mes des de l'endemà de la interposició del recurs de reposició sense que este haja sigut resolt podrà entendre que ha sigut desestimat i interposar recurs contenciós administratiu, a la seua elecció, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.  
b) Recurs contenciós administratiu, a la seua elecció, davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà de la publicació de l'extracte en el Boletín Oficial del Estado.  
Contra tots els actes administratius definitius que es deriven de les bases podran ser interposats pels interessats els oportuns recursos en els casos i en la forma establits en la Llei 30/92, de Règim Jurídic de les Administracions Públiques i Procediment Administratiu Comú, i en la Llei 23/98, de 13 de juliol, Reguladora de la Jurisdicció Contenciosa Administrativa.  
Si tinguera entrada al·legació, suggeriment, reclamació o petició de revisió per escrit sobre la puntuació atorgada pel tribunal o una altra circumstància relativa al desenvolupament de les proves durant els 5 dies següents a la publicació de les puntuacions de cada prova o exercici serà el tribunal el que decidisca sobre estes en la següent sessió, ressenyant-ho en la corresponent acta, tot això sense perjuí del que establix esta base 12 respecte a la interposició de recursos, que es regirà per les normes generals sobre procediment i règim jurídic de les administracions públiques.  
12. Publicació.  
Les presents bases de la convocatòria per a la provisió de llocs vacants es publicaran en el Butlletí Oficial de la Província i el seu extracte en el Diari Oficial de la Generalitat Valenciana i en el Boletín Oficial del Estado, i es comunicarà el seu text íntegre a la Direcció General competent, en els termes establits en la legislació de règim local.  
Annex I  
Grup I.  
1. La Constitució Espanyola de 1978. Principis generals. Característiques i estructura.  
2. Drets i deures fonamentals dels espanyols.  
3. Organització territorial de l'Estat. Els Estatuts d'Autonomia. El seu significat. Especial referència a l'Estatut d'Autonomia de València.  
4. Sotmetiment de l'administració a la Llei i al Dret. Fonts del dret públic. La llei. Classes de lleis.  
5. L'interessat. Concepte i classes. La capacitat de l'interessat i les seues causes modificatives. Col·laboració i participació dels ciutadans. Drets dels ciutadans en les seues relacions amb l'administració pública.  
6. L'acte administratiu. Concepte. Classes d'actes administratius. Elements de l'acte administratiu. Eficàcia i validesa dels actes administratius.  
7. Les fases del procediment administratiu general. El règim del silenci administratiu. Referència al procediment administratiu local.  
8. La responsabilitat de l'administració. Evolució i règim actual.  
9. Règim Local Espanyol. Principis constitucionals i regulació jurídica.  
10. Organització i competències municipals/provincials.  
11. Ordenances i Reglaments de les Entitats Locals. Classes. Procediment d'elaboració i aprovació.  
12. Les formes d'acció administrativa de les Entitats Locals. Evolució històrica, classes i caràcters.  
13. Funcionament dels òrgans col·legiats locals. Convocatòria i orde del dia. Requisits de constitució. Votacions. Actes i certificats d'acords.  
14. Personal al servici de l'Entitat Local. La Funció Pública Local: organització, selecció i situacions administratives. El personal laboral.  
15. Drets i deures del personal al servici dels Ens Locals. Responsabilitat. Règim disciplinari. El sistema de Seguretat Social del personal al servici de les Entitats Locals.  
16. Els contractes administratius de les Entitats Locals.  
17. El pressupost de les Entitats Locals. Elaboració, aprovació i execució pressupostària. El seu control i fiscalització.  
18. La Llei 31/1.995, de Prevenció de Riscos Laborals: objecte i àmbit d'aplicació. Drets i obligacions dels treballadors continguts en la llei. Servicis de Prevenció i Comité de Seguretat i Salut en els centres de treball. Nocions bàsiques de seguretat i higiene en el treball.  
Grup II.  
19. Regulació jurídica de l'atenció a majors. Pla Municipal de majors.  
20. Conceptes generals sobre Política Social i Servicis Socials. Principis bàsics i objectius dels Servicis Socials segons el model de Benestar Social.  
21. Els Servicis Socials en l'administració Pública. Competències pròpies de l'administració Central. El Pla Concertat per al desenvolupament de prestacions bàsiques de servicis socials en les Corporacions Locals.  
22. Els Servicis Socials en l'administració Pública. Competències pròpies dels Ajuntaments. Competències pròpies de les Diputacions. Competències pròpies de les comunitats autònomes.  
23. Lleis autonòmiques valencianes sobre Servicis Socials.  
24. Regulació jurídica valenciana de l'atenció a discapacitats.  
25. La coordinació institucional com a objectiu. La interrelació entre les Àrees de Benestar Social.  
26. Àmbit d'actuació dels Servicis Socials Municipals. L'organització comunitària. Aportacions des de la psicologia.  
27. Regulació jurídica valenciana de l'atenció a drogodependents. Planificació valenciana de drogues i addiccions.  
28. Els Centres Municipals de Servicis Socials Comunitaris. Objectius. Funcions. Planificació dels Servicis necessaris des d'un Centre de Servicis Socials.  
29. La marginació social en sentit ampli. Normes i valors generals de la societat actual i dels grups de pertinença del subjecte. Inadaptació i marginació social, relacions i diferències.  
30. El procés de socialització; la família, l'escola, la colla, el barri, el treball i la desocupació.  
31. Els Servicis Socials Comunitaris. Definició i objectius. Relació entre els Servicis Socials Comunitaris i els Servicis Socials Especialitzats.  
32. El Servici d'Ajuda a Domicili. Paper i funcions del psicòleg en el SAD. El Servici d'Ajuda a Domicili en l'Ajuntament d'Alberic.  
33. La coordinació en Servicis Socials. Definició de coordinació. Models de coordinació.  
34. La derivació en Servicis Socials. Definició. Modalitats. Metodologia. Dificultats per a portar-la a cap.  
35. Protecció jurídica del menor. La Llei dels drets i l'atenció al menor. Desemparament, tutela i guarda.  
36. El salari social a València. El programa de solidaritat per a l'eradicació de la marginalitat i la desigualtat social.  
37. Voluntariat i Servicis Socials Comunitaris. La funció del voluntariat en els servicis socials. Definició de voluntariat. Voluntariat i professionals remunerats. Rol i papers diferenciats i complementaris. Camps d'intervenció del voluntariat.  
38. La intervenció social en la lluita contra l'exclusió social a Espanya. Línies d'actuació sectorials. Línies d'actuació dirigides a grups de persones especialment vulnerables i línies d'actuació orientades a persones de zones socialment excloses.  
39. Els Servicis Socials i la participació ciutadana. Concepte de participació ciutadana. Diferents conceptes respecte d'això. Com potenciar la participació ciutadana des dels servicis socials.  
40. Pla integral de suport a la família.  
41. Els Servicis Socials i la interdisciplinarietat. Definició d'interdisciplinarietat. El perquè de la interdisciplinarietat i les seues dificultats. Aportacions des de la psicologia.  
42. Requisits del treball en equip. Saber treballar en equip com a condició prèvia a treballar interdisciplinàriament. El treball en equip en els Servicis Socials. Treball en equip en un Centre Municipal de Servicis Socials.  
43. Elements necessaris per a la correcta planificació dels Servicis Socials. L'estudi sobre les variables estructurals de la població. Mètode de coneixement dels recursos disponibles.  
44. Les necessitats socials. Definició i anàlisi i avaluació. Mètodes per a la prospecció de necessitats socials. Aportacions des de la psicologia.  
45. L'avaluació dels programes d'intervenció social. Tècniques d'avaluació. Estimació de resultats. Indicadors d'avaluació. Altres possibles elements.  
46. El procés de reinserció social des dels Centres de Servicis Socials. La intervenció del psicòleg en els processos de reinserció social.  
47. La intervenció social comunitària: Concepte, procés i estratègies que s'ha de seguir. La intervenció comunitària en els Ajuntaments des dels Servicis Socials Comunitaris.  
48. La prevenció dels conflictes socials. Planejaments i estratègies des dels Servicis Socials Comunitaris. Aportacions des de la psicologia.  
49. La problemàtica social que presenta amb més freqüència en la població infantil i juvenil. Enumeració i explicació de les més importants i freqüents. Aportacions des de la psicologia.  
50. Àrees d'actuació des dels Servicis Socials en relació a la infància. Programes d'intervenció amb la infància en el marc dels Servicis Socials. La intervenció del psicòleg en els programes d'infància.  
51. La intervenció social contra l'absentisme, la desescolarització i l'abandó escolar des dels Servicis Socials Comunitaris. La intervenció contra l'absentisme escolar des de l'Ajuntament. Aportacions del psicòleg.  
52. La tercera edat en la societat actual: Aspectes fisiològics, psicològics i socials. Comportament social cap a la vellesa en la societat actual. La intervenció des dels Servicis Socials Comunitaris. Funció del psicòleg.  
53. Competència i empowerment. Estrés psicosocial. Xarxes socials i suport social.  
54. El disminuït i la societat urbana actual. Tipus de disminució. Valors dominants en la societat urbana actual i marginació social del disminuït. Realitat de la integració social del disminuït en la nostra societat. Política social a seguir segons el model d'integració social.  
55. Prevenció comunitària de Drogodependències. Factors de risc. Prioritats d'actuació. Metodologia d'intervenció.  
56. El procés d'atenció i reinserció social en drogodependències en el marc dels Servicis Socials Municipals. Criteris, metodologia i estratègies d'intervenció.  
57. La problemàtica social que general la desocupació. Els valors socials dominants i la desocupació. La desocupació i l'economia submergida. La desocupació i el conflicte social. Resposta social i institucional al problema de la desocupació.  
58. Problemàtica social de la dona actual. Àrees d'actuació en el sector dona des dels Servicis Socials. Aportacions de la psicologia des dels Servicis Socials.  
59. Minories ètniques. Problemes i àrees d'actuació des dels Servicis Socials. Aportacions de la psicologia des dels Servicis Socials.  
60. Immigració. Problemes i àrees d'actuació des de Servicis Socials. Intervenció del psicòleg en este col·lectiu.  
61. Problemàtica dels marginats sense llar: indomiciliats o transeünts. Àrees d'actuació i programes d'intervenció. Intervenció del psicòleg amb els marginats sense llar.  
62. Els Consells Municipals de Benestar Social en el marc dels Servicis Socials Municipals. Els Consells de Participació en a l'Àrea de Benestar Social de l'Ajuntament de Granada.  
63. El psicòleg en els Servicis Socials Comunitaris. Rol, formació i funcions.  
64. Tècniques de teràpia de conducta: basades en la informació, dirigides a l'augment i/o disminució de conductes i dirigides a l'educació de l'ansietat.  
65. Problemes socials i qualitat de vida. La psicologia aplicada al desenvolupament del Benestar Comunitari.  
66. El psicòleg en els programes d'atenció individual i/o familiar.  
67. La investigació social. Tècniques d'investigació. La investigació-acció participativa. La investigació en els Servicis Socials Comunitaris.  
68. La psicologia aplicada a l'àmbit comunitari: La psicologia de la intervenció social. Definició. Característiques i models teòrics.  
69. Intervenció en crisi i teràpia breu com a mètodes d'intervenció psicosocial.  
70. La participació social des dels Servicis Socials Comunitaris. Intervenció psicosocial per al foment de la participació. Problemàtica. Estratègies metodològiques.  
71. Factors de marginació social en el menor. Tipus de marginació. Característiques psicològiques del menor marginat.  
72. Entrenament en habilitats socials. Definició. Tècniques d'avaluació. Procediment. Entrenament en grup. Aplicacions.  
73. Conducta social en grup. Lideratge, conformitat i obediència. El canvi social. Perspectiva ecològica.  
74. Dinàmica dels grups. Classes de grups. Estructura de grup. Fenòmens grupals. El grup com a instrument de formació. Grups d'ajuda mútua. El grup com a instrument de canvi.  
75. La inadaptació escolar com a causa de la inadaptació social. La coordinació amb l'àmbit educatiu. Intervenció del psicòleg des dels Servicis Socials Comunitaris.  
76. Menors en situació de marginació social. El maltractament infantil. Concepte. Tipus. Mètodes d'intervenció. Estratègies d'intervenció des dels Servicis Socials Municipals.  
77. Problemàtica de la joventut en la societat actual. Els valors socials dominants. Aportacions de la psicologia des dels Servicis Socials.  
78. Factors psicosocials de la joventut en risc. Administració local i prevenció de la delinqüència juvenil. Intervencions des dels Servicis Socials Municipals.  
79. L'ajuda mútua. La seua dinàmica i funcionament. Teories explicatives.  
80. Comunitat. Canvi social. Psicologia comunitària i salut comunitària. Desenvolupament de sistemes comunitaris.  
81. L'entrevista com a tècnica d'avaluació psicològica. Concepte. Tipus. L'entrevista en avaluació. L'entrevista en investigació. L'observació. Aspectes metodològics. Tipus. L'observació en avaluació. L'observació en investigació.  
82. Organitzacions. El desenvolupament organitzacional en els Servicis Socials Comunitaris. Estructura dels Servicis. Anàlisi i diagnòstic de l'organització.  
83. El conflicte. Tipus. Conflictes interculturals. El psicòleg comunitari i els conflictes socials.  
84. L'enfocament sistèmic aplicat a la intervenció terapèutica. El model ecològic en la intervenció psicosocial.  
85. Planificació i programació des dels Servicis Socials Comunitaris. Conceptes. Principis Generals. Tipus de planificació. Àmbits territorials de planificació en Servicis Socials. Nivells operacionals de la planificació en servicis socials.  
86. El desenvolupament evolutiu en la infància i adolescència. Psicologia del desenvolupament.  
87. L'aprenentatge estructurat: Definició, avaluació i mètode d'ensenyança. L'aprenentatge social. Pressupostos teòrics. Aplicacions pràctiques.  
88. Autocontrol: Concepte. Procés d'adquisició i manteniment d'este. Variables que el configuren.  
89. El diagnòstic psicològic: Procés, criteris, dificultats. Elaboració de qüestionaris. Proves estandarditzades: classificació segons objectius. Altres instruments.  
90. El peritatge psicològic en els processos judicials.  
Annex II  
Barem de mèrits  
La fase de concurs se celebrarà prèviament a la fase d'oposició, puntuant-se d'acord amb el barem següent:  
a) Per mèrits professionals:  
. Per cada mes o fracció superior a quinze dies de servicis prestats, quan siguen per compte d'altri, en qualsevol de les Administracions Públiques en lloc igual o semblant al qual s'opta, acreditat per mitjà de la corresponent certificació expedida per l'organisme competent, 0,15 punts.  
L'experiència obtinguda en el règim de col·laboració social serà valorada en idèntiques condicions, acreditada per mitjà de la corresponent certificació expedida per l'organisme competent.  
. Per cada mes o fracció superior a quinze dies de servicis prestats en empresa pública o privada, quan siguen per compte d'altri, en lloc de funcions iguals o semblants al qual s'opta, que hauran de ser prou acreditats a través del contracte de treball visat pel H.N.R.K., junt amb certificat de cotitzacions a la S.S., 0,10 punts.  
A estos efectes no es computaran servicis que hagueren sigut prestats simultàniament amb altres igualment al·legats i es reduiran proporcionalment els prestats a temps parcials.  
b) Formació:  
. Formació extraacadèmica rebuda: Es considerarà en este apartat l'assistència a cursos, seminaris, congressos, jornades o semblant, impartits per organismes públics i/o oficials, relacionats amb el lloc a exercir.  
. Formació extraacadèmica impartida: Es consideraran en este apartat els cursos, conferències, seminaris, comunicacions a congressos, ponències, etc., organitzats per organismes públics i les publicacions:  
Menys de 75 hores: 0,10 punts.  
De 75 hores fins a 150 hores: 0,20 punts.  
De 151 hores fins a 300 hores: 0,30 punts.  
Més de 300 hores: 0,50 punts.  
. Cursos organitzats per entitats privades de reconegut prestigi (Col·legis Professionals, etc.) i cursos d'ofimàtica:  
Menys de 20 hores: 0,05 punts.  
De 20 hores fins a 50 hores: 0,10 punts.  
De 51 hores fins a 100 hores: 0'15 punts.  
Més de 100 hores: 0,20 punts.  
. Participació en o realització d'estudis i publicacions, conferències, relacionats amb l'exercici del lloc de treball, 0,20 per estudi o participació.  
c) Coneixements del valencià.  
Es valorarà fins a un màxim d'1 punt, sempre que s'acredite estar en possessió de Certificat o Homologació expedit per la Junta Qualificadora de Coneixements del Valencià, d'acord amb la següent escala.  
. Coneixement Grau Superior: 1 punt.  
. Coneixement Grau Mitjà: 0,75 punts.  
. Coneixement Grau Elemental: 0,50 punts.  
. Coneixement Nivell Oral: 0,25 punts.  
d) Entrevista.  
El Tribunal podrà acordar, si ho estima oportú, la realització d'una entrevista, que es valorarà fins a un màxim de 4 punts, la qual serà realitzada pel tribunal qualificador amb cada un dels aspirants a fi d'apreciar els coneixements sobre les funcions a desenvolupar i sobre els aspectes que el tribunal desitge aprofundir del currículum de l'aspirant. Duració màxima de 30 minuts.  
1.5. Aplicació del concurs: Els punts obtinguts en la fase de concurs se sumaran a la puntuació obtinguda en la fase d'oposició a l'efecte d'establir l'orde definitiu d'aprovats.  
Estos punts no podran ser aplicats per a superar els exercicis de la fase d'oposició.  
Sent la puntuació màxima a atorgar en els anteriors apartats, la següent: Mèrits professionals: 5,00 punts No es podrà sobrepassar en l'apartat de servicis prestats en empreses públiques o privades: 1,50 punts dels del total de present epígraf.  
Alberic, 27 de juliol de 2006.. L'alcalde: Enrique Carpi Cortés.